《怀忠堂辞》
宋代·王炎

跂逸驾兮前修，佩武符兮典州。
迹已陈兮德新，可敬而慕兮几春复秋。
意其存兮閟千万年之原，谓其逝兮乃在浮罗之颠。
奋忠精兮取义，贯羲娥兮烂然。
隘尘寰兮上征，挥八极兮为仙。
黄鹄脱骖兮素虯停驷，几弭节兮念遗民而来顾。
高弁苍苍兮清苕瀰瀰，公来游兮湖山增美。
游观罢兮来归。有蒲与荷兮清泠之池，
鱼鸟怀生兮欣欣焉。其有依银钩虿尾兮，
灿翠珉而陆离。弦琴兮击鼓，
羞羔豚兮酌醑。跪起以荐兮愿公燕喜。
公燕喜兮吾民乐康。却灾沴兮蠲除不祥。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。